Skool tot stilstand gebring oor ‘satanisme’Foto: ANA Ouers van leerders aan die Moefi High School in Mabaalstad buite Rustenburg in Noordwes het die skool tot stilstand gedwing omdat hulle beweer daar is sataniese bedrywighede by die skool aan die gang. Ouers dring daarop aan dat die skoolhoof uit sy pos verwyder moet word omdat hulle beweer hy het nie die kwessie aangemeld nie. Hulle meen pastore kon gevra geword het om by die skool te kom bid. Die ouers beweer ook die skoolhoof beskerm die drie leerders wat by die satanisme betrokke is. Een van die leerders het glo vir lede van die gemeenskap gesê dit is te laat en hulle het reeds hul portuurgroep in die gemeenskap by dié bedrywighede betrek. Die meeste leerders by die skool het nie Dinsdag skool toe gegaan nie en dié wat wel het, het vroeg huis toe gekeer aangesien daar geen onderwysers by die skool was nie. Een van die leerders by die skool beweer dat die sataniese invloed by die skool sigbaar is. “Daar gebeur baie vreesaanjaende goed in daardie skool. In sommige klaskamers is daar sataniese simbole op die mure geteken; soos die simbole wat ons in rillerflieks sien. Soms is hulle met wit bordkryt geteken en ander kere met bloed. Of ons kry dooie diere met vreemde goed aan hulle vasgebind,” het die leerder gesê. Sy sê leerders is bang om skool toe te gaan omdat hulle bang is hulle word geteiken. Die gemeenskap het Dinsdag ŉ geslote vergadering met Kgosi Edward Mabalane van die Baphiring Tradisionele Raad gehou en hom gevra om die skoolhoof amptelik te verwyder. Mabalane het gesê die tradisionele leierskap het besluit die adjunkhoof moet oorneem totdat die ondersoek na die saak afgehandel is. “Die leerders moet môre [Woensdag] eksamen skryf. Onderrig is belangrik en hierdie skool is die eerste [in die gemeenskap] om papierlose onderrig te implementeer,” het hy gesê. Freddy Sepeng, woordvoerder van die departement van onderwys in Noordwes, het bevestig die saak word ondersoek. ŉ Gebedsessie sal na verwagting vandag by die skool gehou word.